บาทเปิด28.56/57ทรงตัว
ธนาคารซีไอเอ็มบีไทยรายงาน เงินบาททำ New low ที่ 28.56/57 คาดสัปดาห์นี้ทดสอบระดับ 28.50 บาท
22 เม.ย. 2556

ธนาคารซีไอเอ็มบีไทยรายงาน เงินบาททำ New low ที่ 28.56/57 คาดสัปดาห์นี้ทดสอบระดับ 28.50 บาท
นักบริหารเงินจากธนาคารซีไอเอ็มบีไทย เปิดเผยว่า เงินบาทเปิดตลาดเช้านี้ที่ระดับ 28.60/62 บาท/ดอลลาร์ ทรงตัวจากช่วงปิดตลาดเมื่อเย็นวันศุกร์ แต่ล่าสุดเงินบาทไปทำ New low ที่ระดับ 28.56/57 บาท/ดอลลาร์
"ทิศทางวันนี้บาทคงแข็งค่าต่อ เพราะยังมีแรงขาย(ดอลลาร์) เพียงแต่วันนี้คงต้องดูว่าแบงก์ชาติจะเข้ามาแทรกแซงหรือไม่ แต่คงไม่ได้ถึงขนาดไล่ขึ้นมา อาจจะแค่ช่วยชะลอการลง โอกาสที่บาทจะเด้งขึ้นมีน้อย เต็มที่คงไม่เกิน 28.65 บาท/ดอลลาร์" นักบริหารเงิน กล่าว
ปัจจัยที่ต้องจับตา คือ ผลจากการประชุม G20 ที่ทำให้เงินเยนอ่อนค่าลงไปอีกเมื่อเทียบกับดอลลาร์ ซึ่งหากเป็นเช่นนี้เงินทุนต่างชาติก็มีโอกาสเข้ามาลงทุนในไทยเพิ่มขึ้น และเงินบาทยังมีแนวโน้มจะแข็งค่าขึ้น
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 28.50-28.65 บาท/ดอลลาร์ โดยมองว่าสัปดาห์นี้เงินบาทมีโอกาสแข็งค่าไปทดสอบที่ระดับ 28.50 บาท/ดอลลาร์